徐嘉炎
昭化寺古罗汉松歌赠苍岩沈师
古松千年物，寄迹空桑门。仙人手携绿玉杖，飞来天际盘云根。高台苍茫连昆仑，紫烟青嶂浮黄昏。湖山四望杳冥邈，亭亭翠盖沈心魂。我来披拂松上月，涛声万壑何超忽。鸣弦响瀑来九天，空中仙乐疑喧阗。五城风雨欻而至，翛然欲拍洪崖肩。春潭琼草草色连，冠霞裛露横山巅。人间甲子几沧海，谁与草木齐长年。奇峰飘飘层云烟，清晖娱人憺忘旋。深林霏霏敝日月，交柯杂沓回芊绵。松阴列坐有道者，吴门羁客人中仙。神仙中人沈夫子，当年廓落青云士。五月披裘吴市中，孤标迥出尘埃里。此地婆娑乐吾真，偶然相对足相亲。功名若胜杯中酒，越水吴山亦笑人。